
Európsky parlament,
–	so zreteľom na články 205 až 222 Zmluvy o fungovaní Európskej únie (ZFEÚ),
–	so zreteľom na svoje predchádzajúce uznesenia o Saudskej Arábii, najmä na uznesenie z 25. októbra 2018 o vražde novinára Džamála Chášúkdžího na saudskoarabskom konzuláte v Istanbule[footnoteRef:1]1, uznesenie z 11. februára 2021 o humanitárnej a politickej situácii v Jemene[footnoteRef:2]2 a uznesenie z 8. júla 2021 o treste smrti v Saudskej Arábii, najmä o prípadoch Mustafu Hashema al-Darwisha a Abdullaha al-Howaitiho[footnoteRef:3]3, [1: 1 	Ú. v. EÚ C 345, 16.10.2020, s. 67.]  [2: 2 	Ú. v. EÚ C 465, 17.11.2021, s. 126.]  [3: 3 	Ú. v. EÚ C 99, 1.3.2022, s. 185.] 

–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 18. mája 2022 o strategickom partnerstve s krajinami Perzského zálivu (JOIN(2022)0013) a na príslušné závery Rady z 20. júna 2022,
–	so zreteľom na mandát Rady na začatie rokovaní o individuálnych dohodách o strategickom partnerstve s krajinami Rady pre spoluprácu v Perzskom zálive (GCC), konkrétne s Bahrajnským kráľovstvom, Kuvajtským štátom, Ománskym sultanátom, Katarským štátom, so Saudskoarabským kráľovstvom a Spojenými arabskými emirátmi,
–	so zreteľom na spoločné vyhlásenie z prvého samitu EÚ – GCC zo 16. októbra 2024,
–	so zreteľom na spoločné vyhlásenie z 29. zasadnutia spoločnej rady EÚ – GCC a zasadnutia ministrov, ktoré sa konalo 6. októbra 2025,
–	so zreteľom na odporúčanie na rozhodnutie Rady o nových smerniciach na rokovania o regionálnej dohode o voľnom obchode a o bilaterálnych dohodách o voľnom obchode s krajinami Rady pre spoluprácu v Perzskom zálive, konkrétne s Bahrajnským kráľovstvom, Kuvajtským štátom, Ománskym sultanátom, Katarským štátom, so Saudskoarabským kráľovstvom a Spojenými arabskými emirátmi (COM(2025)0194),
–	so zreteľom na dohodu o spolupráci medzi Európskou službou pre vonkajšiu činnosť a Ministerstvom zahraničných vecí Saudskoarabského kráľovstva, ktorá bola podpísaná 3. októbra 2021,
–	so zreteľom na štvrtý dialóg EÚ a Saudskoarabského kráľovstva o ľudských právach, ktorý sa konal 20. decembra 2024 v Rijáde,
–	so zreteľom na globálny sankčný režim EÚ v oblasti ľudských práv, ktorý bol zavedený v decembri 2020,
–	so zreteľom na usmernenia EÚ o obhajcoch ľudských práv, ktoré boli prijaté v roku 2004 a revidované v roku 2008,
–	so zreteľom na správu Skupiny expertov OSN pre geografické názvoslovie o Saudskoarabskom kráľovstve z 8. apríla 2025 (2025/169/CRP.169),
–	so zreteľom na Dohovor OSN o odstránení všetkých foriem diskriminácie žien z 18. decembra 1979,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0230/2025),
A.	keďže Saudská Arábia je kľúčovým bilaterálnym a regionálnym partnerom EÚ; keďže je dôležité prehĺbiť našu spoluprácu smerom k strategickému partnerstvu, ktorého cieľom je posilniť dvojstranné vzťahy a podporovať spoluprácu v rôznych odvetviach vrátane obrany, kultúry a inovácií, ale predovšetkým v energetike;
B.	keďže Saudská Arábia je 17. najväčším obchodným partnerom EÚ na svete a EÚ je najväčším zahraničným investorom Saudskej Arábie;
C.	keďže v poslednom desaťročí Saudská Arábia a Čína prehĺbili svoje väzby v rámci saudskoarabského projektu Vízia 2030 a Saudská Arábia sa stala najväčším príjemcom investícií v rámci čínskej iniciatívy Jedno pásmo, jedna cesta, a to i pokiaľ ide o investície do strategickej infraštruktúry, ako sú prístavy a digitálne siete; keďže Čína je od roku 2019 hlavným nákupcom saudskoarabskej surovej ropy; keďže Saudská Arábia a Čína posilnili spoluprácu v oblasti zahraničnej politiky, bezpečnosti, energetiky, obchodu a technológií tým, že v roku 2016 zriadili spoločný výbor na vysokej úrovni a podvýbory;
D.	keďže Saudská Arábia posilňuje svoje vzťahy s Indiou, najmä prostredníctvom projektu nazvaného Hospodársky koridor India – Blízky východ – Európa (IMEC), ktorý je zameraný na zlepšenie prepojenia medzi Áziou a Európou cez Arabský polostrov;
E.	keďže Saudská Arábia ďalej upevňuje svoje postavenie dôveryhodného regionálneho sprostredkovateľa a kľúčového globálneho aktéra a je zásadne dôležité, aby pritom plne dodržiavala a presadzovala ľudské práva a medzinárodné právo;
F.	keďže na Medzinárodnom súdnom dvore (MSD) prebieha konanie o uplatňovaní Dohovoru o zabránení a trestaní zločinu genocídia v Pásme Gazy (Južná Afrika/Izrael), ktoré iniciovala Južná Afrika 29. decembra 2023;
G.	keďže Saudská Arábia posilňuje dialóg a spoluprácu s EÚ v oblasti ľudských práv;
H.	keďže podpora dodržiavania ľudských práv a medzinárodného práva v zahraničnej politike vrátane obchodu je zmluvnou povinnosťou EÚ zakotvenou v článkoch 3 a 21 Zmluvy o Európskej únii;
I.	keďže Výbor OSN pre odstránenie diskriminácie žien vyjadril vo svojich zisteniach z októbra 2024 týkajúcich sa Saudskej Arábie obavy súvisiace so zakorenenými diskriminačnými praktikami, obťažovaním aktivistiek a širším vplyvom represívnych opatrení vrátane uplatňovania trestu smrti;
J.	keďže ďalší samit EÚ – GCC, ktorý sa má konať v roku 2026 v Rijáde, bude rozhodujúci pre ďalšie rozšírenie rozsahu vzťahov medzi EÚ a Saudskou Arábiou a posilnenie spolupráce v kľúčových otázkach spoločného záujmu;
Dvojstranné vzťahy medzi EÚ a Saudskou Arábiou
1.	vyzdvihuje vzájomnú pozitívnu angažovanosť, ktorú prejavili EÚ a GCC ako dvaja hlavní aktéri v rozšírenom Stredozemí počas prvého samitu EÚ – GCC v roku 2024; potvrdzuje, že cieľom EÚ je posilniť dvojstranné väzby s každou krajinou GCC prostredníctvom dohôd o strategickom partnerstve, ktoré by riešili v súčasnosti chýbajúci právne záväzný rámec pre dvojstranné vzťahy medzi EÚ a Saudskou Arábiou, čím by sa uvoľnil potenciál pre oblasti hlbšej a širšej spolupráce, ako sú zahraničná a bezpečnostná politika, spravodlivosť a presadzovanie práva, obchod a investície, energetika a klíma, digitálna transformácia, životné prostredie, výskum a inovácie, umelá inteligencia, pripojiteľnosť, digitálna verejná správa, vzdelávanie, kultúra, výskum, mládež a medziľudské kontakty, ako aj potenciál v oblasti zaručenia ľudskoprávnych a pracovnoprávnych reforiem v krajinách GCC;
2.	víta zosúladenie a spoluprácu medzi Saudskou Arábiou a EÚ v oblasti zahraničnej a bezpečnostnej politiky;
3.	vyzdvihuje potenciál ďalšej hospodárskej spolupráce medzi EÚ a Saudskou Arábiou v oblasti udržateľnej energie, kritických surovín, informačných technológií a podnikania, pričom poznamenáva, že hospodárska spolupráca EÚ a Saudskej Arábie je základným kameňom dvojstranných vzťahov; vyzýva na intenzívnejšiu spoluprácu medzi EÚ a Saudskou Arábiou v týchto oblastiach; podporuje dodržiavanie právnych predpisov EÚ o náležitej starostlivosti v Saudskej Arábii, keď sa uzatvárajú hospodárske alebo obchodné dohody týkajúce sa spoločností vo vlastníctve verejného investičného fondu Saudskej Arábie alebo spoločností pridružených k tomuto fondu;
4.	zdôrazňuje, že prehĺbenie spolupráce medzi EÚ a Saudskou Arábiou v oblasti energetiky a obchodu by malo posilniť strategickú autonómiu EÚ tým, že z krátkodobého hľadiska sa diverzifikujú spoľahlivé zdroje dodávok energie; zdôrazňuje, že hoci Saudská Arábia zostáva kľúčovým globálnym aktérom na trhoch s fosílnou energiou, vydala sa aj na cestu diverzifikácie a udržateľnosti s investíciami do energie z obnoviteľných zdrojov, najmä do rozsiahlych projektov v oblasti slnečnej energie a vodíka; konštatuje, že Saudská Arábia sa v súčasnosti radí medzi 10 najväčších svetových trhov s uskladňovaním energie, čím ďalej posilňuje svoje vedúce postavenie v oblasti energie z obnoviteľných zdrojov; zdôrazňuje, že využitie rozsiahleho potenciálu Saudskej Arábie v oblasti solárnej energie spolu s pokročilými technológiami EÚ v oblasti obnoviteľných zdrojov môže umožniť spoločné iniciatívy v oblasti čistého vodíka, udržateľných palív a energetickej infraštruktúry novej generácie;
5.	znovu potvrdzuje, že EÚ je odhodlaná podporovať úsilie Saudskej Arábie o sociálno-ekonomickú diverzifikáciu a reformu vrátane podpory udržateľného rozvoja;
6.	znovu potvrdzuje, že EÚ je naďalej odhodlaná presadzovať bezpečný a vzájomne prospešný bezvízový styk s piatimi ostatnými krajinami GCC s cieľom zabezpečiť im rovnaké zaobchádzanie, pričom tento prístup by sa mohol posúdiť v kontexte novej stratégie EÚ v oblasti víz; berie na vedomie značný hospodársky význam saudskoarabských turistov pre členské štáty EÚ, najmä pokiaľ ide o podporu kľúčových odvetví, ako sú ubytovacie a stravovacie služby, maloobchod a kultúrny priemysel; zdôrazňuje, že saudskoarabskí občania nie sú zdrojom tlaku neoprávnenej migrácie[footnoteRef:4]4, a preto vyzýva Komisiu a členské štáty, aby zvážili oslobodenie od schengenskej vízovej povinnosti po uplatnení kaskádového mechanizmu s cieľom uľahčiť cestovný ruch, podporiť medziľudské výmeny a ďalej posilniť hospodárske a kultúrne väzby medzi EÚ a Saudskou Arábiou; [4: 4 	Vykonávacie rozhodnutie Komisie z 22. apríla 2024, ktorým sa stanovujú upravené pravidlá udeľovania víz na viac vstupov saudskoarabským štátnym príslušníkom s pobytom v Saudskej Arábii, ktorí v Saudskej Arábii žiadajú o krátkodobé víza, a ktorým sa zrušuje vykonávacie rozhodnutie Komisie C(2022)8007 (C(2024)2689).] 

7.	vyzýva EÚ, aby ďalej uľahčovala regulačnú spoluprácu, ktorá pomôže Saudskej Arábii v úsilí o stanovenie pravidiel a postupov pre úspešnú energetickú diverzifikáciu a sociálno-ekonomickú reformu; podporuje silnejšie partnerstvá medzi vzdelávacími a výskumnými subjektmi EÚ a Saudskej Arábie, a to aj prostredníctvom programov ako Erasmus Mundus a Horizont Európa; zdôrazňuje, že je dôležité vytvoriť podmienky potrebné na zvýšenie mobility študentov; poukazuje na to, že posilnenie príležitostí na výmeny pre mladých ľudí významne prispeje ku konsolidácii vzťahov medzi EÚ, Saudskou Arábiou a oblasťou Perzského zálivu ako celku;
Priority zahraničnej politiky Saudskej Arábie a príležitosti pre EÚ
8.	zdôrazňuje rastúci význam Saudskej Arábie ako diplomatického aktéra a jej zásadný prínos k regionálnej a globálnej stabilite, a to najmä v kontexte vojenských operácií Izraela v Pásme Gazy, ako aj s ohľadom na najnovší vývoj v Sýrii, Libanone, Jemene, Červenom mori a Sudáne;
9.	vyzýva na intenzívnejšiu zahraničnú a bezpečnostnú spoluprácu vzhľadom na rastúce napätie v regióne; zdôrazňuje, že v spoločnom oznámení o strategickom partnerstve s krajinami Perzského zálivu, ako aj v budúcej dohode o strategickom partnerstve sa vyzýva na intenzívnejšiu spoluprácu v politickej a bezpečnostnej oblasti; zdôrazňuje, že takáto spolupráca musí byť založená na spoločnom záväzku dodržiavať medzinárodné právo vrátane ľudských práv, medzinárodného humanitárneho práva a Charty OSN; vyjadruje podporu rozhodnutiu Rady z júla 2025, ktorým sa Komisia a vysoká predstaviteľka Únie pre zahraničné veci a bezpečnostnú politiku poverujú začať rokovania o ustanovení dohody o strategickom partnerstve so Saudskoarabským kráľovstvom; uznáva, že táto iniciatíva predstavuje kľúčovú príležitosť na presadzovanie strategických záujmov EÚ, posilnenie regionálnej stability a zlepšenie spolupráce v oblasti energetiky a bezpečnosti; vyzýva na intenzívnu a aktívnu angažovanosť oboch strán počas celého procesu rokovaní s cieľom zabezpečiť jeho rýchle a včasné ukončenie; zdôrazňuje, že posilnená spolupráca EÚ so Saudskou Arábiou by mala slúžiť aj na upevnenie spoločných záväzkov v oblasti mieru a stability a na ochranu multilaterálneho systému založeného na pravidlách;
10.	zdôrazňuje dôležitú diplomatickú úlohu Saudskej Arábie, najmä pri podpore zmierňovania napätia v Jemene, posilňovaní námornej bezpečnosti v Červenom mori, organizovaní rozhovorov o Ukrajine a uľahčovaní dialógu o Sudáne, čím konštruktívne prispieva k regionálnej a medzinárodnej stabilite;
11.	vyzýva Saudskú Arábiu, aby naďalej pokračovala v spolupráci s EÚ v oblasti boja proti terorizmu a predchádzania radikalizácii, ktorá sa musí uskutočňovať v súlade s medzinárodnými normami v oblasti ľudských práv; zdôrazňuje význam rozsiahleho zosúladenia EÚ a Saudskej Arábie v týchto oblastiach;
12.	uznáva úsilie Saudskej Arábie o podporu zmiernenia napätia v súvislosti s izraelskými vojenskými operáciami v Pásme Gazy; opakuje svoju pozíciu vyjadrenú v uznesení z 11. septembra 2025 o Pásme Gazy v kritickom bode: opatrenia EÚ na boj proti hladomoru a naliehavá potreba prepustiť rukojemníkov a pokročiť smerom k riešeniu založenému na existencii dvoch štátov[footnoteRef:5]5 a víta newyorské vyhlásenie o mierovom riešení palestínskej otázky a vykonávaní riešenia založeného na existencii dvoch štátov z 29. júla 2025 a jeho schválenie Valným zhromaždením OSN 12. septembra 2025; [5: 5 	Prijaté texty, P10_TA(2025)0199.] 

13.	uznáva úsilie Saudskej Arábie a niektorých ďalších arabských štátov o normalizáciu diplomatických vzťahov s Izraelom v rámci Abrahámskych dohôd z roku 2020; žiada EÚ, aby v záujme lepšej budúcnosti arabsko-izraelských vzťahov podporovala iniciatívy zamerané na budovanie širokej regionálnej a medzinárodnej podpory v rámci Úniou prijímaného riešenia založeného na existencii dvoch štátov, aby sa tak podporila regionálna stabilita;
14.	oceňuje značný diplomatický a finančný dosah Saudskej Arábie v Sýrii, a to aj prostredníctvom regionálnych konzultácií a širšieho úsilia o stabilizáciu a obnovu; vyzýva Saudskú Arábiu a jej partnerov v regióne, aby pomáhali dočasnej sýrskej vláde pri vytváraní trvalej a inkluzívnej politickej a bezpečnostnej štruktúry; zdôrazňuje význam zachovania zvrchovanosti a územnej celistvosti Sýrie, ako aj význam účasti a ochrany sýrskych menšín; vyzýva na posilnenú spoluprácu medzi EÚ a Saudskou Arábiou s cieľom pracovať na mierovej a inkluzívnej transformácii v Sýrii a chrániť kresťanov a všetky komunity v Sýrii, zaručiť ich bezpečnosť, náboženskú slobodu, ako aj ochranu ich kultúrneho dedičstva;
15.	opätovne potvrdzuje, že EÚ podporuje politickú a sociálno-ekonomickú obnovu Libanonu, a zdôrazňuje význam spolupráce EÚ a Saudskej Arábie pri plnení rezolúcie Bezpečnostnej rady OSN č. 1701 (2006) a podpore libanonských ozbrojených síl; víta úsilie libanonskej vlády a požaduje odzbrojenie Hizballáhu; opätovne zdôrazňuje, že je dôležité, aby všetky krajiny regiónu rešpektovali zvrchovanosť a územnú celistvosť Libanonu, a zároveň vyzýva všetky strany, aby chránili príslušníkov mierových dočasných síl OSN v Libanone (UNIFIL);
16.	uznáva konštruktívnu úlohu Saudskej Arábie v kontexte súčasného regionálneho napätia, intenzívnejšiu spoluprácu medzi Saudskou Arábiou a Spojenými arabskými emirátmi a postupnú diplomatickú normalizáciu vzťahov s Iránom; vyzdvihuje zosúladenie EÚ a Saudskej Arábie, pokiaľ ide o obmedzenie vplyvu iránskych zástupných aktérov a zastavenie ďalšieho rozvoja jadrového programu Iránu;
17.	zdôrazňuje spoločnú prioritu EÚ a Saudskej Arábie, ktorou je nastolenie trvalého mieru v Jemene, a oceňuje pokračujúce odhodlanie Saudskej Arábie dosiahnuť inkluzívne politické riešenie v Jemene; vyzýva Saudskú Arábiu, aby podporovala nezávislý medzinárodný mechanizmus na vyšetrovanie porušovania medzinárodného humanitárneho práva v Jemene v rokoch 2015 až 2022; nabáda na zvýšenie humanitárnej pomoci EÚ a Saudskej Arábie pre Jemen a na spoločné úsilie oboch strán zamerané na boj proti útokom na humanitárnych pracovníkov;
18.	víta rozhovory zamerané na vypracovanie plánu inkluzívneho mieru v Jemene, ktoré sa pod vedením OSN uskutočnili v januári 2025 v Rijáde a ktoré priniesli pokrok, pokiaľ ide o harmonogram odzbrojenia húthíov; konštatuje, že tieto opatrenia sú naďalej podmienené hospodárskou pomocou Saudskej Arábie;
19.	zdôrazňuje neochvejný záväzok EÚ zabezpečiť ochranu námorných trás a medzinárodných plavebných práv v Červenom mori; poukazuje na záväzok Saudskej Arábie voči námornej bezpečnosti a požaduje užšiu politickú a spravodajskú spoluprácu s operáciou námorných síl EÚ ASPIDES a s členskými štátmi EÚ vo všeobecnosti;
20.	víta úsilie Saudskej Arábie o usporiadanie rokovaní o vojnovom prímerí na Ukrajine; naliehavo vyzýva Saudskú Arábiu, aby užšie spolupracovala so svojimi partnermi pri podpore sankcií voči Ruskej federácii a prijala opatrenia, ktoré pomôžu ukončiť činnosti ruskej tieňovej flotily;
21.	berie na vedomie záväzok Saudskej Arábie investovať 600 miliárd USD v Spojených štátoch vrátane dohody o obrane a strategickej spolupráce v oblasti vznikajúcich technológií;
22.	uznáva úlohu Saudskej Arábie pri podpore mnohostrannej spolupráce, a to aj prostredníctvom jej rastúcej angažovanosti v Afrike, najmä v regióne Sahel, a v Ázii; požaduje užšiu koordináciu medzi EÚ a Saudskou Arábiou v oblasti energetickej spolupráce, rozvoja medziregionálnej infraštruktúry, budovania kapacít, rozvoja ľudského kapitálu, finančných nástrojov a investičných mechanizmov na celom africkom kontinente; zdôrazňuje význam integrácie projektov pod vedením Saudskej Arábie do rámcov EÚ vrátane iniciatívy Global Gateway;
23.	poznamenáva, že Saudská Arábia bola formálne pozvaná, aby sa stala členom skupiny krajín BRICS; konštatuje, že úsilie Saudskej Arábie o prehĺbenie vzťahov s krajinami BRICS odráža trend smerujúci k diverzifikovaným alianciám; žiada EÚ, aby so Saudskou Arábiou konštruktívne spolupracovala na multilaterálnych fórach s cieľom chrániť vzájomné obchodné a investičné záujmy;
24.	berie na vedomie posilnenie dvojstranných vzťahov medzi Saudskou Arábiou a Tureckom, najmä v oblasti bezpečnosti a obrany; vyzýva Saudskú Arábiu, aby využila tento vzťah na presvedčenie Turecka, aby konštruktívne prispelo k mierovému procesu na Blízkom východe tým, že uzná Hamas za teroristickú organizáciu a ukončí politickú, hospodársku a logistickú podporu;
25.	víta konzistentný postoj Saudskej Arábie, pokiaľ ide o označenie Moslimského bratstva za teroristickú organizáciu, a žiada EÚ a jej členské štáty, aby nasledovali tento príklad a uznali Moslimské bratstvo za teroristickú organizáciu;
Sociálno-ekonomická transformácia Saudskej Arábie a príležitosti pre EÚ
26.	víta ambiciózne plány Saudskej Arábie pod názvom Vízia 2030, ktoré načrtávajú významnú sociálno-ekonomickú reformu na modernizáciu krajiny a jej inštitúcií a na diverzifikáciu hospodárstva;
27.	vyzýva Saudskú Arábiu, aby v rámci plánov Vízie 2030 pretvorila svoje energetické prostredie a prešla na energiu z obnoviteľných zdrojov a čistý vodík; vyzýva Saudskú Arábiu, aby dodržiavala svoje záväzky vyplývajúce z Parížskej dohody v súlade s odborným stanoviskom OSN; konštatuje, že EÚ je pripravená spolupracovať so svojimi partnermi zo Saudskej Arábie na projektoch zameraných na podporu environmentálnych cieľov oboch regiónov; vyzdvihuje záväzok Saudskoarabského kráľovstva k energetickej transformácii a pripomína jeho prísľub dosiahnuť do roku 2060 nulovú bilanciu emisií a do roku 2030 vyrábať 50 % elektrickej energie z obnoviteľných zdrojov; v tejto súvislosti víta hlavný projekt Saudskej Arábie na výrobu štyroch miliónov ton čistého vodíka ročne do roku 2030;
28.	zdôrazňuje úlohu Saudskej Arábie ako čoraz dôležitejšieho aktéra v dodávateľských reťazcoch nerastných surovín a jej úsilie o zosúladenie s najlepšími medzinárodnými postupmi; zdôrazňuje, že rozšírenie rozsahu spolupráce medzi EÚ a Saudskou Arábiou v tejto oblasti bude kľúčové pre ďalšiu konsolidáciu stratégie znižovania rizika EÚ v tomto ohľade a pre jej snahy o diverzifikáciu dodávok surovín;
29.	uznáva, že Saudská Arábia dosiahla pokrok pri riešení vysokej miery nezamestnanosti mladých ľudí, ktorá sa znížila z 35,01 % v roku 2006 na 16 % v roku 2023; odporúča, aby sa Saudská Arábia aj naďalej prioritne zaoberala touto otázkou;
30.	víta, že saudskoarabské orgány zaujali tolerantnejší prístup a odklonili sa od reštriktívnych náboženských politík; poukazuje na priame prepojenie medzi toleranciou a udržateľným hospodárskym rastom, pričom zdôrazňuje, že otvorenosť a inkluzívnosť podporujú podmienky pre inovácie, investície a sociálny pokrok; oceňuje pozitívne reformy učebných osnov v Saudskej Arábii, a to najmä pokiaľ ide o odstránenie diskriminačného náboženského obsahu, a zároveň podnecuje na dosiahnutie ďalšieho pokroku v tejto oblasti; nabáda Saudskú Arábiu, aby v týchto reformách pokračovala;
31.	vyzdvihuje významný pokrok, ktorý Saudská Arábia dosiahla v súvislosti s účasťou žien na trhu práce, ktorá sa zvýšila na 36 %, a skutočnosť, že ženám bolo udelené právo viesť motorové vozidlo a cestovať bez mužského sprievodu; zdôrazňuje, že účasť žien na trhu práce v Saudskej Arábii sa od roku 2017 viac ako zdvojnásobila; konštatuje, že saudskoarabské ženy teraz vlastnia 45 % malých a stredných podnikov a 17 % všetkých podnikov; domnieva sa, že tento vývoj odráža vplyv právnych reforiem zavedených od roku 2018 vrátane zrušenia zákazu viesť motorové vozidlo[footnoteRef:6]6, prijatia zákona proti obťažovaniu a nových predpisov o osobnom postavení, ktorými sa zvyšuje zákonný vek na uzavretie manželstva na 18 rokov a posilňuje autonómia žien; vyzdvihuje tieto úspechy a nabáda, aby sa pokračovalo v reformách zameraných na ďalšie presadzovanie práv žien a ich účasti na verejnom živote, pričom poznamenáva, že ženy v súčasnosti zastávajú 41 % pozícií v rámci verejnej služby (vrátane vyšších diplomatických postov) a 20 % pozícií v rámci rady Šura a že do vesmíru vycestovala prvá arabská moslimská žena; konštatuje, že napriek pokroku pretrvávajú problémy, a to i pokiaľ ide o zákon o osobnom stave a nerovnosť medzi mužmi a ženami v otázkach manželstva, rozvodu, starostlivosti o deti, dedičstva a majetkových práv; [6: 6 	Svetové ekonomické fórum, Saudi women are now legally allowed to drive (Saudskoarabské ženy už môžu podľa zákona viesť vozidlo), 25. jún 2018.] 

32.	konštatuje, že Saudská Arábia spustila niekoľko ambicióznych projektov v oblasti infraštruktúry v rámci príprav na usporiadanie výstavy EXPO 2030 a majstrovstiev sveta FIFA 2034; spolieha sa na schopnosť saudskoarabskej vlády zaručiť práva pracovníkov na slobodné združovanie a zdôrazňuje, že pretrvávajú obavy, pokiaľ ide o zaobchádzanie s pracovníkmi a ich práva, ako aj o mieru úmrtnosti migrantov pri pracovných úrazoch v tejto krajine; berie na vedomie reformy zavedené v rámci iniciatívy Saudskej Arábie na reformu v oblasti práce, pričom Saudskú Arábiu vyzýva, aby zabezpečila definitívne zrušenie sponzorského systému kafala oznámené v roku 2025 a zaručila práva pracovníkov na štrajk a kolektívne vyjednávanie; očakáva, že Saudská Arábia využije príležitosť, ktorú ponúkajú majstrovstvá sveta FIFA v roku2034, a dovtedy bude pokračovať vo vykonávaní reforiem; naliehavo vyzýva Saudskú Arábiu, aby zabezpečila súlad s právnymi predpismi EÚ o náležitej starostlivosti a monitorovaní náborových spoločností s cieľom zaručiť, že pokryjú všetky náklady a poplatky súvisiace s náborom pracovníkov, a aby zaviedla opatrenia na úhradu nezákonných poplatkov zaplatených pracovníkmi za nábor;
33.	uznáva potenciál spolupráce medzi EÚ a Saudskou Arábiou a ich podobné záujmy v rámci strategického partnerstva EÚ – GCC a iniciatívy EÚ Global Gateway v súvislosti s hospodárskym koridorom India – Blízky východ – Európa, ktorá by mala podľa očakávaní stimulovať investície do elektrických káblov, podmorských telekomunikačných a dátových káblov, ako aj do potrubí na ekologický vodík, a uznáva aj ; posudzuje jej potenciál prepojiť EÚ prostredníctvom multimodálnych dopravných spojení; berie na vedomie účasť Spojených štátov; dôrazne žiada, aby sa riešila medzera vo financovaní koridoru IMEC prostredníctvom investícií EÚ, USA a Perzského zálivu, a vyzýva na podporu udržateľného rozvoja infraštruktúry; zdôrazňuje strategický význam koridoru India – Blízky východ – Európa ako transformačnej hnacej sily regionálnej prepojenosti, hospodárskej integrácie a geopolitickej spolupráce; berie na vedomie potenciál rozšíriť spoluprácu v oblasti strategickej digitálnej infraštruktúry vrátane diverzifikovaných a bezpečných dátových trás spájajúcich Perzský záliv a Európu so spoločným cieľom posilniť digitálnu odolnosť Európy, bezpečnosť údajov a prepojenosť s Áziou a Afrikou; uznáva pretrvávajúce úsilie Európskej obchodnej komory v Saudskoarabskom kráľovstve (ECCKSA) o podporu spolupráce medzi európskymi spoločnosťami a Saudskou Arábiou v oblasti dopravnej a logistickej infraštruktúry v súlade s právnymi predpismi EÚ o náležitej starostlivosti;
Ľudské práva 
34.	vyzýva na užšiu spoluprácu medzi EÚ a Saudskou Arábiou v oblasti ľudských práv; víta dialógy o ľudských právach medzi EÚ a Saudskoarabským kráľovstvom, ktoré viedla Komisia Saudskej Arábie pre ľudské práva a osobitný zástupca EÚ pre ľudské práva, pričom štvrtý dialóg o ľudských právach sa konal v decembri 2024 v Rijáde; konštatuje, že diskusie sa týkali širokej škály otázok v oblasti ľudských práv vrátane práv žien a zraniteľných skupín, právneho štátu, práva na spravodlivý proces, trestu smrti, slobody prejavu, zhromažďovania a združovania, obchodovania s ľuďmi, hospodárskych, sociálnych a kultúrnych práv, ako aj dvojstrannej spolupráce EÚ a Saudskoarabského kráľovstva a činností na multilaterálnych fórach pre ľudské práva; zdôrazňuje, že dialógy o ľudských právach predstavujú zásadnú platformu na výmenu názorov na medzinárodné ľudské práva a posilnenie mnohostrannej spolupráce, a zdôrazňuje, že cieľom tohto dialógu a všetkých ostatných dialógov, ktoré EÚ vedie, by malo byť zabezpečenie konkrétneho, merateľného a časovo ohraničeného pokroku v oblasti ľudských práv vrátane reforiem v oblasti ľudských práv, ukončenie politík zneužívania, zabezpečenie zodpovednosti za zneužívanie a prepustenie nespravodlivo väznených osôb; požaduje vytvorenie štruktúrovaného monitorovacieho mechanizmu EÚ s jasnými kritériami a harmonogramami vrátane nadväzujúcich opatrení s cieľom podnietiť pokrok v oblasti reforiem zameraných na ľudské práva; naliehavo vyzýva EÚ a jej členské štáty, aby sa počas rokovaní o dvojstrannej dohode o partnerstve so Saudskou Arábiou spoločne dohodli na podmienkach týkajúcich sa ľudských práv, okrem iného aj na ratifikácii základných dohovorov o ľudských právach a pracovných právach zo strany Saudskej Arábie, ako i na prepustení nespravodlivo uväznených osôb;
35.	berie na vedomie sociálne reformy, ktoré uskutočnila Saudská Arábia, ako sú nový zákon o občianskych transakciách, pokrok v posilňovaní postavenia žien, práca na vypracovaní trestného zákona, reforma sponzorského systému práce migrantov kafala a vykonávanie nových pracovnoprávnych predpisov; konštatuje však, že v dôsledku chýbajúceho kodifikovaného trestného práva a spoliehania sa na široko vymedzené právne predpisy čelí právny systém Saudskej Arábie ťažkostiam pri zabezpečení toho, aby určité práva neboli kriminalizované;
36.	uznáva rastúcu účasť občianskej spoločnosti v Saudskej Arábii s viac ako 5 400 registrovanými združeniami a organizáciami a vyzýva na prijatie ďalších opatrení na podporu a udržanie tohto pozitívneho trendu; vyjadruje znepokojenie nad nárastom zatýkania aktivistov, zástupcov občianskej spoločnosti, intelektuálov a obhajcov ľudských práv, ktorí v súlade s medzinárodným právom v oblasti ľudských práv uplatňujú svoje právo na slobodu prejavu online aj offline; nabáda Saudskú Arábiu, aby zrevidovala svoje vymedzenie terorizmu v súlade s medzinárodnými normami; požaduje okamžité prepustenie osôb zadržiavaných za pokojné uplatňovanie svojich práv, a to najmä kľúčových aktivistov, obhajcov ľudských práv, pokojných kritikov, akademikov a duchovných, a žiada zrušenie zákazu cestovania prepustených osôb; pripomína, že Parlament udelil Sacharovovu cenu za rok 2015 saudskoarabskému blogerovi Rá´ifovi Badawímu; naliehavo vyzýva Saudskú Arábiu, aby možnosť prístupu a návštevy krajiny rozšírila na širšiu škálu organizácií pre ľudské práva;
37.	uznáva stratégiu Saudskej Arábie v oblasti ľudských práv na majstrovstvá sveta FIFA v roku 2034; opätovne potvrdzuje pripravenosť EÚ podporovať prebiehajúce reformy Saudskej Arábie v oblasti ľudských práv a pracovnoprávne a právne reformy; vyzýva na posilnenie spolupráce s OSN a Medzinárodnou organizáciou práce v oblasti práv migrujúcich pracovníkov pri uskutočňovaní ďalších komplexných a inkluzívnych pracovných reforiem v súlade s medzinárodnými normami, najmä pred výstavou EXPO 2030 a majstrovstvami sveta 2034, s cieľom zabezpečiť, aby sa všetky úmrtia a nehody migrujúcich pracovníkov bez ohľadu na údajnú príčinu, čas a miesto riadne vyšetrili a aby sa rodinám zosnulých pracovníkov poskytlo spravodlivé a včasné odškodnenie,
38.	opätovne potvrdzuje záväzok EÚ zabezpečiť úplné zrušenie trestu smrti a principiálny záväzok EÚ spolupracovať na tento účel so Saudskou Arábiou; vyjadruje znepokojenie nad bezprecedentným nárastom popráv v Saudskej Arábii, ktorých bolo v roku 2024 vykonaných viac ako 345; vyzýva Saudskú Arábiu, aby zaviedla moratórium na popravy; odsudzuje pokračujúce ukladanie trestu smrti za trestné činy, ktoré nemali za následok smrť, najmä trestné činy súvisiace s drogami, pretože predstavuje porušenie medzinárodného práva v oblasti ľudských práv, ktoré obmedzuje uplatňovanie trestu smrti len na „najzávažnejšie trestné činy“, a zároveň odsudzuje skutočnosť, že v prípade viac ako polovice všetkých popráv v roku 2025 išlo o cudzích štátnych príslušníkov, a to často po súdnych procesoch, ktoré nespĺňali medzinárodné normy pre spravodlivý proces; požaduje dekriminalizáciu sexuálnej aktivity osôb rovnakého pohlavia;
39.	vyjadruje poľutovanie nad pokračujúcim zadržiavaním osôb odsúdených na smrť za trestné činy, ktoré spáchali ako deti, a vyzýva saudskoarabské orgány, aby v súlade so záväzkami Saudskej Arábie podľa medzinárodného práva a v súlade s kráľovským dekrétom z apríla 2020 ich tresty smrti zrušili; vyzýva Saudskú Arábiu, aby okamžite a bezpodmienečne prepustila všetky osoby zadržiavané za pokojné uplatňovanie svojich ľudských práv;
40.	vyzýva Saudskú Arábiu, aby ratifikovala všetky základné medzinárodné dohovory o ľudských a pracovných právach; nabáda Saudskú Arábiu, aby zabezpečila zosúladenie všetkých existujúcich a nových právnych predpisov vrátane trestného zákonníka s medzinárodnými normami v oblasti ľudských práv a v tejto súvislosti zdôrazňuje význam úzkej spolupráce s OSN a nezávislými organizáciami občianskej spoločnosti;
°
°     °
41.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Jeho Veličenstvu kráľovi Salmánovi bin Abdalazízovi Ál Sa´údovi, korunnému princovi Muhammadovi bin Salmánovi Ál Sa´údovi, vláde Saudskoarabského kráľovstva a rade Šura; žiada, aby toto uznesenie bolo preložené do arabčiny.

